KOMMISSIONENS FORORDNING (EF) Nr. 2268/1999

af 27. oktober 1999

om indførsel af bananer i første kvartal af 2000 som led i toldkontingenterne og traditionelle AVS-bananer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer(1), senest ændret ved forordning (EF) nr. 1257/1999(2), særlig artikel 20, og

ud fra følgende betragtninger:

(1) I artikel 14, stk. 1, i Kommissionens forordning (EF) nr. 2362/98 af 28. oktober 1998 om gennemførelsesbestemmelser til Rådets forordning (EØF) nr. 404/93 for så vidt angår ordningen for indførsel af bananer til Fællesskabet(3), ændret ved forordning (EF) nr. 756/1999(4), er det fastsat, at der kan fastsættes en vejledende mængde, der er udtrykt ved en fast procentdel af de mængder, der er til rådighed for hver af de i bilag I nævnte oprindelser, for udstedelsen af importlicenser for hvert af de tre første kvartaler i året;

(2) på grundlag af en analyse af oplysningerne dels om de mængder, der blev markedsført i EU i 1999, herunder den faktiske import i første kvartal, dels om udsigterne for forsyningen af og forbruget i EU i første kvartal af 2000 bør der med henblik på en tilfredsstillende forsyning af hele EU fastsættes en vejledende mængde for hver oprindelse, der er nævnt i bilag I til forordning (EF) nr. 2362/98, på 26 % af den mængde, der er tildelt den;

(3) loftet over hver licensansøgning, jf. artikel 14, stk. 2, i forordning (EF) nr. 2362/98, skal fastsættes ud fra ønsket om ikke at foregribe en eventuel ændring af den pågældende importordning i løbet af 2000;

(4) bestemmelserne i denne forordning vedtages for at sikre, at markedet fortsat kan forsynes i første kvartal af 2000, og at samhandelen med leverandørlandene kan videreføres, men bestemmelserne foregriber ikke eventuelle foranstaltninger, der senere skal vedtages af Rådet eller Kommissionen med henblik på at overholde de internationale aftaler, som Fællesskabet har indgået inden for rammerne af Verdenshandelsorganisationen, og de erhvervsdrivende kan ikke påberåbe sig disse bestemmelser som grundlag for berettigede forventninger om en forlængelse af importordningen;

(5) ud fra ovennævnte mål skal traditionelle erhvervsdrivende og nytilkomne erhvervsdrivende, der i 1999 blev registreret hos medlemsstaternes myndigheder, indgive importlicensansøgninger for første kvartal af 2000, og anerkendelsen og registreringen af nye erhvervsdrivende og udstedelsen af genfordelingslicenser skal suspenderes; licensansøgninger, der indgives af nytilkomne erhversdrivende, som blev registreret i 1998, skal derfor ledsages af bevis for, at der er stillet licenssikkerhed;

(6) bestemmelserne i denne forordning skal straks træde i kraft;

(7) de i denne forordning fastsatte foranstaltninger er i overensstemmelse med udtalelse fra Forvaltningskomitéen for Bananer -

UDSTEDT FØLGENDE FORORDNING:

Artikel 1

For første kvartal af 2000 fastsættes den vejledende mængde, der er nævnt i artikel 14, stk. 1, i forordning (EF) nr. 2362/98, for indførsel af bananer som led i de toldkontingenter og den mængde traditionelle AVS-bananer, som er fastsat i artikel 18 og 19 i forordning (EØF) nr. 404/93, til 26 % af de mængder, der er fastlagt for hver af de i bilag I til nævnte forordning omhandlede oprindelser.

Artikel 2

For første kvartal af 2000 kan traditionelle erhvervsdrivende og nytilkomne erhvervsdrivende, der blev registreret i 1999 i henhold til artikel 5 og 8 i forordning (EF) nr. 2362/98, indgive ansøgninger om importlicenser som led i toldkontingenterne og traditionelle AVS-bananer for 28 % alt efter tilfældet af referencemængden eller af den årlige tildeling, som medlemsstatens myndighed har meddelt dem for 1999.

Artikel 3

Anvendelsen af artikel 5, stk. 1 og 2, og artikel 8, 9 og 20 i forordning (EF) nr. 2362/98 suspenderes.

Artikel 4

1. Uanset artikel 25 i forordning (EF) nr. 2362/98 ledsages importlicensansøgninger, der indgives af nytilkomne erhvervsdrivende, af bevis for, at der er stillet en sikkerhed på 18 EUR/t i henhold til afsnit III i Kommissionens forordning (EØF) nr. 2220/85(5).

2. Bestemmelserne i forordning (EF) nr. 2362/98 anvendes, medmindre andet fastsættes i denne forordning.

Artikel 5

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes uden at foregribe de beslutninger, som Rådet eller Kommissionen senere måtte træffe for 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. oktober 1999.

På Kommissionens vegne

Franz FISCHLER

Medlem af Kommissionen

(1) EFT L 47 af 25.2.1993, s. 1.

(2) EFT L 160 af 26.6.1999, s. 80.

(3) EFT L 293 af 31.10.1998, s. 32.

(4) EFT L 98 af 13.4.1999, s. 10.

(5) EFT L 205 af 3.8.1985, s. 5.